KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu seisukohta Euroopa Parlamendi ja nõukogu määruse (millega muudetakse määrust (EÜ) nr 1406/2002, millega luuakse Euroopa Meresõiduohutuse Amet) vastuvõtmise kohta /* COM/2012/0606 final - 2010/0303 (COD) */





2010/0303 (COD) KOMISJONI TEATIS EUROOPA PARLAMENDILE, mis on esitatud Euroopa Liidu toimimise lepingu artikli 294 lõike 6 alusel ning milles käsitletakse nõukogu seisukohta Euroopa Parlamendi ja nõukogu määruse (millega muudetakse määrust (EÜ) nr 1406/2002, millega luuakse Euroopa Meresõiduohutuse Amet) vastuvõtmise kohta (EMPs kohaldatav tekst) 1. Taustteave Euroopa Parlamendile ja nõukogule ettepaneku edastamise kuupäev (dokument KOM(2010) 611 (lõplik) – 2010/303 COD): || 28. oktoober 2010 Euroopa Majandus- ja Sotsiaalkomitee arvamuse kuupäev: || 16. veebruar 2011 Euroopa Parlamendi arvamuse kuupäev, esimene lugemine: || 15. detsember 2011 Muudetud ettepaneku edastamise kuupäev: || Ei kohaldata Nõukogu seisukoha vastuvõtmise kuupäev: || 4. oktoober 2012 2. Komisjoni ettepaneku eesmärk Ettepaneku eesmärk on muuta määrust (EÜ) nr 1406/2002 Euroopa Meresõiduohutuse Ameti (EMSA) praeguste ülesannete ja rolli selgitamise teel ning laiendades EMSA ülesandeid uutele valdkondadele, mida arendatakse välja rahvusvahelisel ja/või ELi tasandil. Määrust (EÜ) nr 1406/2002 on alates 2002. aastast muudetud kolm korda, peamiselt ELi meretranspordialaste õigusaktide arengu tõttu. Komisjoni ettepanekus soovitatakse säilitada EMSA praegused eesmärgid ja ülesanded. Siiski on vaja mõningaid täiendavaid selgitusi ning määratleda täpsemalt EMSA abi komisjonile, liikmesriikidele ja teistele osalistele. Osa EMSA uutest ülesannetest tulenevad 2009. aastal vastu võetud kolmanda meresõiduohutuspaketi rakendamisest. Pakett hõlmab sadamariigi kontrolli, klassifikatsiooniühinguid, laevaliikluse seiret, õnnetuste uurimist, reisijatele makstavaid hüvitisi, lipuriigi nõudeid ja reederite vastutust. Teadustegevuse alal tuleks EMSA rohkem kaasata ELi merendusuuringutesse ja amet peaks teadusprojektide analüüsimise kaudu kindlaks määrama võimalikud õiguslikud järelmeetmed. Ettepanekutega püütakse ka selgitada EMSA tehnilist abi komisjonile ja liikmesriikidele mitmesugustes rahvusvahelistes ja piirkondlikes organisatsioonides. Lisaks võib mõni EMSA juhitud suure väärtusega operatiivteenus (SafeSeaNet, CleanSeaNet, LRIT, sadamariigi kontroll jms) oluliselt kaasa aidata teistele ELi poliitikameetmetele, näiteks mereseire integreeritud lähenemisviisile ELi integreeritud merenduspoliitika raames. Lisaks peaks EMSA olema abiks, et hinnata ja analüüsida selliste laevandusega seotud kahjulike tegurite nagu ballastvee, mereprahi ja veealuse müra mõju merekeskkonnale. Läbivaatamises ka selgitatakse, et EMSA reageerimissuutlikkust saab kasutada peale laevade ka teiste allikate, eelkõige naftaplatvormide põhjustatud merereostuse korral. Ettepaneku siht on ka lihtsustada tehnilist koostööd naaberriikidega. Käesoleva läbivaatamise kaudu on kooskõlas ettepanekule lisatud finantsselgitusega nähtud EMSA jaoks ette piiratud hulgal lisavahendeid. 3. Märkused nõukogu seisukoha kohta Nõukogu seisukoht kajastab Euroopa Parlamendi ja nõukogu vahel 12. aprillil 2012 saavutatud poliitilist kokkulepet. Komisjon toetab seda kokkulepet. Komisjon on tõlgenduse selgitamiseks teinud neli avaldust. Need on esitatud lisas. Nõukogu eristab põhi- ja abiülesandeid. Kõik komisjoni eesmärgid seoses EMSA ülesannetega on lõplikus tekstis asjakohaselt kajastatud. Mõnel juhul on ette nähtud täiendavad tagatised või piirangud. See annab EMSAle tulevikuks selged volitused. Kuigi rõhuasetus jääb meresõiduohutusele, võimaldab see EMSA-l oma oskusteave ja vahenditega panustada ka teistesse ELi poliitikameetmetesse, et kõige tõhusamalt luua ELi lisandväärtust. Uute volituste täitmine komisjoni esialgsele ettepanekule lisatud finantsselgituses kindlaksmääratud vahendite abil näib olevat võimalik. Komisjon nõustub läbivaadatud metoodikaga, mis seondub EMSA külastustega liikmesriikidesse, sest selles võetakse asjakohaselt arvesse komisjoni poliitilisi seisukohti. 4. Komisjoni avaldused Komisjon on teinud neli avaldust, mis on esitatud lisas. 5. Järeldus Komisjon toetab institutsioonidevaheliste läbirääkimiste tulemusi ja saab seega nõukogu esimesel lugemisel esitatud seisukoha vastu võtta. LISA Komisjoni avaldused 1. Avaldus meresõiduturvalisuse kontrollide kohta Komisjon kinnitab seoses ameti poolt komisjonile meresõiduturvalisuse kontrollimise ülesannete täitmisel pakutava tehnilise abiga, millele on viidatud artikli 2 lõike 2 punktis b, et kõnealune säte ei mõjuta selliste meresõiduturvalisuse kontrollide olemust, mis on ette nähtud komisjoni 9. aprilli 2008. aasta määrusega (EÜ) nr 324/2008, millega kehtestatakse meresõiduturvalisuse alaste komisjoni kontrollide läbiviimise uuendatud kord. Eelkõige ei laienda see säte komisjoni volitusi viia läbi kontrolle ega anna EMSAle volitusi viia meresõiduturvalisuse kontrolle läbi üksi. 2. Avaldus liidu pädevuse kohta Seoses tehnilise abiga, mis on liikmesriikidele ja komisjonile vajalik IMO tehniliste organite asjakohasesse töösse panustamiseks, tõlgendab komisjon pädevuse mõistet aluslepingu tähenduses, mis sisaldab liidu huvi mõistet, mida kasutatakse praegu IMO suhtes ELi tegevuse koordineerimise tavas. 3. Avaldus merestrateegia raamdirektiivi ja laevadelt pärinevate kasvuhoonegaaside heitkoguste kohta Komisjon tuletab seoses artiklis 2a loetletud abiülesannetega meelde järgmist: 1. Merestrateegia raamdirektiivi eesmärk on saavutada mereakvatooriumide hea keskkonnaseisund. Mõned III lisa tabelis 2 loetletud survetegurid ja mõjud on seotud laevandusega. Komisjon, kes peab muu hulgas mõõtma edusamme mitmesugustes direktiiviga hõlmatud valdkondades, peab kasulikuks ametilt tehnilise abi saamist laevandusega seotud elementide osas, eelkõige kasutades olemasolevate vahendite, näiteks SafeSeaNet ja CleanSeaNet tulemusi. 2. Seoses laevadelt pärinevate kasvuhoonegaaside heitkogustega leiab komisjon, et ameti potentsiaalne tehniline abi ei peaks piirduma heitkoguste arvutamisega, kuna seda võiks käsitleda teatavale turupõhisele vahendile eelise andmisena ELi poolt. Lisaks leiab komisjon, et EMSA antav mis tahes tehniline abi ei mõjuta ELi seisukohta ülemaailmse või piirkondliku olukorra kohta. 4. Avaldus siseveelaevadega tegelevate klassifikatsiooniühingute kohta Komisjon on seisukohal, et ameti poolt artikli 2a lõike 2 punktis f ette nähtud asjakohase teabe andmist komisjonile saab teostada ka EMSA olemasoleva oskusteabe alusel ning seega ei ole kontrollideks vaja täiendavaid ressursse.